Nariadenie Komisie (ES) č. 95/96
z 23. januára 1996,
ktorým sa mení a dopĺňa nariadenie (ES) č. 1501/95 ustanovujúce určité podrobné pravidlá pre uplatňovanie nariadenia Rady (EHS) č. 1766/92 o poskytovaní vývozných náhrad pre obilie a o opatreniach, ktoré sa majú prijať v prípade narušenia trhu s obilninami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [1], naposledy zmenené a doplnené nariadením (ES) č. 1863/95 [2], a najmä na jeho článok 16 (2),
keďže nariadenie Komisie (ES) č. 1501/95 [3] v znení nariadenia (ES) č. 2480/95 [4] ustanovuje pre uplatnenie článku 16 nariadenia (EHS) č. 1766/92 opatrenia, ktoré sa majú prijať, keď dochádza k narušeniu alebo hrozí narušenie trhu spoločenstva a najmä podmienok uplatňovania vývozných daní;
keďže kvôli nekomerčnej povahe opatrení spoločenstva a národných opatrení, týkajúcich sa potravinovej pomoci poskytovanej podľa medzinárodných dohôd alebo iných doplňujúcich programov, ako aj iných opatrení spoločenstva, týkajúcich sa bezplatnej dodávky, vývozy, uskutočňované na tento účel sú vylúčené z oblasti uplatňovania vývoznej dane, uplatniteľnej na komerčné vývozy v prípadoch narušenia trhu s obilninami; keďže z toho dôvodu by sa malo zaviesť vhodné ustanovenie do nariadenia (ES) č. 1501/95;
keďže by sa malo zabezpečiť, že toto špecifické ustanovenie sa uplatní na základe predloženia príslušných sprievodných dokladov na vývozy pre implementáciu takýchto opatrení, uskutočnených od stanovenia vývozných daní pri uplatňovaní článku 16 nariadenia (EHS) č. 1766/92 a pre prvé stanovenie v tomto obchodnom roku, Nariadením Komisie (ES) č. 1749/95 z 18. júla 1995, ktorým sa ustanovuje vývozná daň, pokiaľ ide o produkty spadajúce pod kódy KN 10011000 a 11031110 [5];
keďže opatrenia stanovené v tomto nariadení sú v súlade so stanoviskom Riadiaceho výboru pre obilie,
PRIJALA TOTO NARIADENIE:
Článok 1
Nasledujúci druhý pododsek sa týmto vkladá do článku 15 nariadenia (ES) č. 1501/95:
"Avšak nebude sa uplatňovať žiadna daň na vývozy obilia alebo obilných produktov, ktoré sa vykonávajú na účel implementácie opatrení spoločenstva alebo národných opatrení týkajúcich sa potravinovej pomoci podľa medzinárodných dohôd alebo iných doplňujúcich programov alebo na účel vykonávania iných opatrení spoločenstva týkajúcich sa bezplatnej dodávky."
Článok 2
Článok 1 sa uplatňuje, na podnet príslušných prevádzkovateľov, na základe predloženia dôkazu, že uskutočňujú vývozy ako súčasť príslušných opatrení potravinovej pomoci, na vývozy vykonávané na takýto účel od 19. júla 1995. Akékoľvek záruky, ktoré sa môžu uložiť na požiadanie príslušných orgánov, sa uvoľnia.
Článok 3
Toto nariadenie nadobudne platnosť na nasledujúci deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 23. januára 1996